D. Lipšic, poslanec: (2008-07-02):
Vyjadrujem sa k tejto téme z dvoch dôvodov, aj keď nie je to téma, v ktorej sa vyznám a ktorej sa venujem, ale mal som možnosť poznať aj poznám viacerých detských kardiochirurgov, ktorých považujem za výnimočné osobnosti na Slovensku a ktorí svojím dielom, svojou prácou prispeli k tomu, že máme jedno z mála špičkových zariadení na Slovensku. A môj prvotný inštinkt mi hovorí, že ak niečo funguje, dajme od toho ruky preč. Ak niečo funguje, dajme od toho ruky preč. Štyristo miliónov korún, možnože je veľké lákadlo pre kohokoľvek v zdravotníctve, ale nemalo by byť lákadlom, ak hovoríme o zachraňovaní malých detských životov. O tom, že všetko smerovalo k zlúčeniu detského kardiocentra s detskou fakultnou nemocnicou, nemôže byť žiadnych pochybností. Bolo to rozhodnutie ministra zdravotníctva, boli tu vyhlásenia ministerstva zdravotníctva, už pán predseda výboru spomínal, ako sa koalícia bránila tomu, aby sa vôbec o tom rokovalo v parlamente. Nebola schválená správa, mimoriadna schôdza, a keďže koalícia vedela, že ďalší krok bude navrhovanie pána ministra Valentoviča, tak zrazu prišiel návrh pani poslankyne Laššákovej predložiť správu do parlamentu. Takýto bol sled udalostí. Myslím si, že jediné, čo na vládnu koalíciu zaberá, žiaľ, pán poslanec Urbáni, nie sú odborné argumenty, obávam sa, že nie, ale len škandál, ak je z toho škandál. Vtedy, keďže ste takí závislí od preferencií v prieskumoch, sa zľaknete a zaradíte spiatočku. A preto to, že sa detské kardiocentrum zachránilo, je najmä zásluha rodičov malých pacientov, ktorí verejne vystúpili, a nielenže vystúpili, oni aj konkrétne argumenty ponúkli a ja z nich niektoré poviem, pretože tu vlastne časť kolegov z koalície hovorí, že išlo len o nejaké organizačné riešenie, však kardiocentrum by bolo, nič by sa vlastne nestalo, to je jedno, kde bude. Ono bolo pri detskej fakultnej nemocnici a došlo pomerne k výraznej zmene v práci aj vo výsledkoch. Podľa správ detského kardiocentra v čase, keď kardiocentrum bolo súčasťou detskej fakultnej nemocnice klesali počty výkonov a kvalita poskytovanej starostlivosti. Špičkoví špecialisti, ale aj vysoko erudovaný stredný zdravotnícky personál začal odchádzať do zahraničia, kde bol neporovnateľne lepšie finančne motivovaný. Žiaľ, už mnohí aj odišli. A v zahraničí špičkových kardiochirurgov berú bez problémov. Čiže je to misia. Musím povedať, že práca detského kardiológa, detského kardiochirurga je asi jednou z najviac napĺňajúcich prác vôbec. Je to poslanie, je to práca asi napĺňajúcejšia  ako práca naša tu v snemovni, a preto si myslím, že bolo obrovským hazardom, ak ktokoľvek z vládnej koalície, aj predchádzajúci minister a možno, že aj ďalší uvažovali, že zasiahnu takým spôsobom, ako uvažovali, do fungovania detského kardiocentra. Od osamostatnenia detského kardiocentra v priebehu štyroch rokov sa podarilo vybudovať funkčné, efektívne prosperujúce centrum zabezpečujúce kvalitnú zdravotnú starostlivosť nasledujúcimi výsledkami. Zvýšil sa počet diagnostickej a terapeutických  výkonov. Výrazne sa zlepšila kvalita ambulantnej starostlivosti. Vytvorilo sa špecializované arytmologické pracovisko so zameraním na elektrofyziológiu a rádiofrekvenčné katétrové ablácie. Zlepšilo sa prístrojové vybavenie. Zlepšili sa podmienky pre pobyt detí a rodičov na oddelení, čo je zvlášť dôležité, keďže ide o malé deti, aby mohli byť rodičia s nimi nielen počas návštevných hodín. Takisto ministerstvo argumentovalo, že sa znižuje počet výkonov, čo ale nebola pravda, nebol pravdivý argument, pretože počet vyšetrení za rok bol na úrovni okolo od 6 700 po 7 700 takmer po osem rokov konštantný, dokonca bol mierny nárast. Ten horný údaj 7 700 je z roku 2007, teda z minulého roku. Ale poďme ku kvalite, lebo ide o záchranu malých životov. Podľa ukazovateľov detského kardiocentra sa naše kardiocentrum v porovnaní s inými v Európe pohybovalo na najlepšej úrovni v oblasti, ktorá určuje komplexitu operovaných pacientov a aj mortalitu. Čiže ja tu mám aj graf, ktorý potom poskytnem k dispozícii. Čiže hovoriť, že je to vlastne len technické opatrenie, ktoré v zásade nemá vplyv na kvalitu poskytovanej starostlivosti, nie je pravdou. To, že sa výrazne znížila mortalita, že sa zlepšila kvalita poskytovanej starostlivosti, že sa zachránili malé detské životy tým, že detské kardiocentrum je funkčné a samotné, je fakt. Myslím si, že predstavitelia kardiocentra a kardiochirurgovia nelobovali za kardiocentrum z dôvodu nejakej samoľúbosti alebo z dôvodu toho, že chceli mať viac kancelárií alebo niečo podobné. Bojovali aj rodičia. Rodičia kvôli malým deťom a je to ich zásluha, že kardiocentrum zostáva zachované, respektíve, že bude vo vhodnejšej verzii zlúčené s Národným ústavom srdcových a cievnych chorôb. Mám tu ďalšie argumenty, ktoré poskytli rodičia za zachovanie kardiocentra, ktorí vedeli posúdiť asi lepšie ako ktokoľvek z nás, aj ako zrejme vy, pán poslanec, ako ja, ako ktokoľvek iný, mali možnosť posúdiť kvalitu zdravotnej starostlivosti v čase, keď bolo kardiocentrum súčasťou detskej fakultnej nemocnice a dnes. Mali možnosť posúdiť, či došlo k zlepšeniu, k zhoršeniu a ich názor bol jednoznačný. Dovoľte mi odcitovať z článku jedného zo špičkových slovenských kardiochirurgov doktora Hraška, ktorý je dnes šéfchirurg v Nemecku, v najprestížnejšom nemeckom detskom kardiocentre a napriek tomu, že iní kardiochirurgovia majú možno lepšie politické kontakty a vystupujú v rôznych bulvárnych reláciách napriek tomu, že ich úroveň je skôr priemerná. Toto je asi jeden z najšpičkovejších detských kardiochirurgov nielen v Európe, ale na svete. Podľa tohto jeho článku, ktorý uverejnil pred pár mesiacmi 10. apríla, v kardiocentre sa zišla malá skupina mimoriadne odborne disponovaných a motivovaných lekárov, ktorá vybudovala pracovisko špičkovej úrovne, ktoré zachránilo životy tisíckam detí nielen zo Slovenska. A teraz sa zamýšľa nad tým, že o čo v tej kauze zlučovania kardiocentra ide. Dáva otázku. Takže, o čo v tejto kauze ide? „Prirodzene o peniaze. Od roku 2003 sa detské kardiocentrum, tak ako aj ostatné kardiocentrá na Slovensku osamostatnilo a ekonomicky začalo prosperovať. Je veľmi príznačné, že ekonomický úspech kardiocentra súvisel s jeho odlúčením od detskej fakultnej nemocnice. Jej manažéri, detskej fakultnej nemocnice, sú veľmi úzko politicky previazaní a osobne profitovo motivovaní. Skutočným cieľom zlúčenia kardiocentra s detskou fakultnou nemocnicou je získať 400 miliónov korún účelovo viazaných na detské kardiocentrum pre jej potreby. A navyše získať dojnú kravu na účely manažérov kolabujúcej nemocnice s poliklinikou.“ Napriek týmto jasným slovám asi v súčasnosti najšpičkovejšieho slovenského detského kardiochirurga ministerstvo pokračovalo vo valcovaní ďalej a predložilo predbežnú analýzu, ktorú síce nikto nepodpísal z ministerstva zdravotníctva na necelé dve strany. Táto analýza argumentovala ušetrením, úsporami, v zásade ničím konkrétnym, ale tým, že je vhodné zlúčiť detské kardiocentrum s detskou fakultnou nemocnicou. Následne po tom, čo bola diskusia, po tom, čo boli snahy diskutovať v parlamente, čo sme sa snažili túto tému otvoriť, vládna koalícia cúvla. Detské kardiocentrum je zachránené. Zaplať pánboh. Ale nie je to zásluha ani vládnej koalície, je to napriek snahám vládnej koalície a je to zásluha rodičov malých pacientov, ktorí viac ako my všetci dohromady vedia, či detské kardiocentrum v tej podobe, ako je, zachraňuje malé životy alebo nie. Tá odpoveď je jasná. Zachraňuje. Ak zachraňuje, dajte od toho ruky preč. Keď niečo funguje, nesnažte sa to meniť. Ďakujem veľmi pekne.